b'\n_START_ARTICLE_\nFranklin D. Roosevelt\n_START_SECTION_\nEnnen presidenttiytt\xc3\xa4\n_START_PARAGRAPH_\nFranklin Delano Roosevelt syntyi New Yorkin Hyde Parkissa 30. tammikuuta 1882. H\xc3\xa4nen vanhempansa James Roosevelt ja Sara Ann Delano kuuluivat kumpikin vanhoihin ja vauraisiin newyorkilaisiin sukuihin. Nuorena miehen\xc3\xa4 Roosevelt opiskeli Harvardin yliopistossa ja Columbian yliopistoon kuuluvassa Columbia Law Schoolissa._NEWLINE_Roosevelt valittiin New Yorkin osavaltion senaattiin vuonna 1910 ja h\xc3\xa4n aloitti sen j\xc3\xa4senen\xc3\xa4 alkuvuodesta 1911. Rooseveltin kaukainen pikkuserkku presidentti Theodore Roosevelt tuki h\xc3\xa4nen poliittista uraansa jo varhain siit\xc3\xa4kin huolimatta, ett\xc3\xa4 he kuuluivat eri puolueisiin. Vuosien 1912 ja 1916 presidentinvaaleissa Roosevelt tuki Woodrow Wilsonia ja t\xc3\xa4m\xc3\xa4 nimitti h\xc3\xa4net ministeriksi laivastoministeri\xc3\xb6\xc3\xb6n 1913. Vuoden 1920 presidentinvaaleissa Roosevelt oli demokraatti James M. Coxin varapresidenttiehdokkaana mutta he h\xc3\xa4visiv\xc3\xa4t vaalin Warren G. Hardingille ja Calvin Coolidgelle._NEWLINE_Roosevelt sairasti poliota vuodesta 1921. T\xc3\xa4st\xc3\xa4 huolimatta h\xc3\xa4net valittiin vuonna 1928 New Yorkin kuvern\xc3\xb6\xc3\xb6riksi. H\xc3\xa4n aloitti virassa 1. tammikuuta 1929.\n_START_SECTION_\nEnsimm\xc3\xa4inen kausi ja New Deal\n_START_PARAGRAPH_\nRoosevelt nousi presidentiksi, kun suurta lamaa oli kest\xc3\xa4nyt yli kolme vuotta. H\xc3\xa4n toteutti merkitt\xc3\xa4vi\xc3\xa4 taloudellisia ja sosiaalisia uudistuksia, joita kutsuttiin nimell\xc3\xa4 New Deal. Roosevelt ajatteli laman johtuvan siit\xc3\xa4, ett\xc3\xa4 ihmiset ja yritykset olivat tulleet pelokkaiksi eiv\xc3\xa4tk\xc3\xa4 uskaltaneet kuluttaa._NEWLINE_Virkaanastujaispuheessaan h\xc3\xa4n lausui kuuluisiksi tulleet sanansa: \xe2\x80\x9dAinoa asia, jota meid\xc3\xa4n on syyt\xc3\xa4 pel\xc3\xa4t\xc3\xa4, on pelko itse.\xe2\x80\x9d Kautensa alussa h\xc3\xa4n hyv\xc3\xa4ksytti kongressilla lakeja, joiden oli tarkoitus palauttaa kansalaisten luottamus pankkitoimintaan. Rooseveltin aikana kumottiin my\xc3\xb6s kieltolaki. H\xc3\xa4nen kaudellaan k\xc3\xa4ynnistettiin useita voimakkaita julkisen rakentamisen ohjelmia._NEWLINE_National Industrial Recovery Act takasi v\xc3\xa4himm\xc3\xa4ispalkan, s\xc3\xa4\xc3\xa4teli liikeyrityksi\xc3\xa4 tiukasti ja perusti National Recovery Administrationin, joka toimi vuodesta 1933 vuoteen 1935, jolloin korkein oikeus lopetti sen perustuslain vastaisena, koska se k\xc3\xa4ytti osavaltioille kuulunutta valtaa. Vuonna 1935 hyv\xc3\xa4ksyttiin National Labor Relations Act, joka sis\xc3\xa4lsi osittain samaa kuin edell\xc3\xa4 mainittu laki ja takasi ty\xc3\xb6ntekij\xc3\xb6ille oikeuden j\xc3\xa4rjest\xc3\xa4yty\xc3\xa4 ja k\xc3\xa4ytt\xc3\xa4\xc3\xa4 joukkovoimaa ja lakkoja etujensa puolustamiseen ilman pelkoa ty\xc3\xb6paikan menett\xc3\xa4misest\xc3\xa4 ja pakotti ty\xc3\xb6nantajat neuvottelemaan ammattiliiton kanssa ja noudattamaan kollektiivisen sopimuksen ty\xc3\xb6ehtoja. Vuonna 1935 perustettiin my\xc3\xb6s liittovaltion Social Security Administration, joka oli alun perin vanhuusel\xc3\xa4kelaitos, mutta jota my\xc3\xb6hemmin on laajennettu muuhunkin sosiaaliturvaan. Social Security Administration rahoitetaan regressiivisell\xc3\xa4 palkkaverolla, ja se on edelleen olemassa ja nauttii laajaa suosiota._NEWLINE_Historioitsijat ja taloustieteilij\xc3\xa4t kiistelev\xc3\xa4t yh\xc3\xa4 ohjelman vaikutuksista. Vapaata taloutta puolustavien mielest\xc3\xa4 Rooseveltin toimet itse asiassa pahensivat lamaa.\n_START_SECTION_\nToinen kausi\n_START_PARAGRAPH_\nVuonna 1936 Roosevelt valittiin toiselle kaudelle ylivoimaisella \xc3\xa4\xc3\xa4nten enemmist\xc3\xb6ll\xc3\xa4. Toisella kaudella Roosevelt oli toteuttamassa v\xc3\xa4himm\xc3\xa4ispalkan maksamista ty\xc3\xb6ntekij\xc3\xb6ille vuonna 1938. Roosevelt antoi tukensa ammattiliitoille AFL ja CIO. Roosevelt sai rahaa 3,3 miljoonaa dollaria kongressilta yleisiin t\xc3\xb6ihin vuonna 1938. Demokraattien h\xc3\xa4vi\xc3\xb6 marraskuun 1938 vaaleissa v\xc3\xa4hensi Rooseveltin mahdollisuutta vaikuttaa lains\xc3\xa4\xc3\xa4d\xc3\xa4nt\xc3\xb6\xc3\xb6n. Japanin hy\xc3\xb6k\xc3\xa4tty\xc3\xa4 Kiinaan ja natsi-Saksan voimistuessa vuonna 1938, Roosevelt antoi t\xc3\xa4yden tukensa Kiinalle ja Britannialle vaikkakin pysyi virallisesti puolueettomana. H\xc3\xa4nen tavoitteena oli tehd\xc3\xa4 Yhdysvalloista \xe2\x80\x9ddemokratian arsenaali\xe2\x80\x9d, joka voisi tukea liittoutuneita sodan aikana.\n_START_SECTION_\nKolmas ja nelj\xc3\xa4s kausi sek\xc3\xa4 toinen maailmansota\n_START_PARAGRAPH_\nVuonna 1940 Roosevelt k\xc3\xa4ynnisti materiaalisen tuen Yhdistyneelle kuningaskunnalle toisessa maailmansodassa. Saman vuoden lopulla h\xc3\xa4net valittiin kolmannen kerran presidentiksi vastoin vanhaa kirjoittamatonta s\xc3\xa4\xc3\xa4nt\xc3\xb6\xc3\xa4, jonka mukaan samaa henkil\xc3\xb6\xc3\xa4 ei voitu valita presidentiksi useammaksi kuin kahdeksi kaudeksi. Vuonna 1951 vahvistettu perustuslain XXII lis\xc3\xa4ys rajoitti presidentin kaudet kahteen \xe2\x80\x93 tai yhteens\xc3\xa4 kymmeneen vuoteen, mik\xc3\xa4li h\xc3\xa4n p\xc3\xa4\xc3\xa4tyi varapresidenttin\xc3\xa4 presidentiksi._NEWLINE_Vuonna 1941 Roosevelt antoi yhdess\xc3\xa4 Winston Churchillin kanssa Atlantin julistuksen, joka vaikutti osaltaan Yhdistyneiden kansakuntien perustamiseen._NEWLINE_Rooseveltin kolmannen presidenttikauden aikana Japani hy\xc3\xb6kk\xc3\xa4si Pearl Harboriin 7. joulukuuta 1941. T\xc3\xa4m\xc3\xa4n j\xc3\xa4lkeen Yhdysvallat julisti sodan Japanille, ja v\xc3\xa4h\xc3\xa4n my\xc3\xb6hemmin my\xc3\xb6s Saksa julisti sodan Yhdysvalloille, joka n\xc3\xa4in tuli mukaan toiseen maailmansotaan._NEWLINE_Koska Roosevelt katsoi Neuvostoliitolla olevan t\xc3\xa4rke\xc3\xa4 osuus Saksan ja Japanin voittamisessa, h\xc3\xa4n teki muun muassa Jaltan konferenssissa Josif Stalinille huomattavia my\xc3\xb6nnytyksi\xc3\xa4, jotka osaltaan vaikuttivat Neuvostoliiton vaikutusvallan laajenemiseen Euroopassa sodan j\xc3\xa4lkeen. Toisaalta Roosevelt vaikutti huomattavasti my\xc3\xb6s Yhdysvaltain sotilaallisen mahdin voimistumiseen._NEWLINE_Vuonna 1944 Roosevelt valittiin viel\xc3\xa4 nelj\xc3\xa4nnen kerran Yhdysvaltain presidentiksi. H\xc3\xa4nen terveytens\xc3\xa4 alkoi kuitenkin heiket\xc3\xa4, ja h\xc3\xa4n kuoli kesken presidenttikauden. Uudeksi presidentiksi tuli siihenastinen varapresidentti Harry S. Truman._NEWLINE_Roosevelt oli polion invalidisoima ja joutui siksi liikkumaan py\xc3\xb6r\xc3\xa4tuolilla. H\xc3\xa4n pyrki peittelem\xc3\xa4\xc3\xa4n vammansa vakavuutta julkisuudelta, ja onnistuikin, sill\xc3\xa4 h\xc3\xa4nen aikanaan  televisio ei viel\xc3\xa4 hallinnut tiedonv\xc3\xa4lityst\xc3\xa4.'